V. Veteška, podpredseda NR SR: (2005-02-08):
Prerušujem rokovanie o tomto bode programu. Nasleduje druhé čítanie o návrhu poslancov Národnej rady Slovenskej republiky Jirka Malchárka a Imricha Hamarčáka na vydanie zákona, ktorým sa mení a dopĺňa zákon č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení neskorších predpisov a ktorým sa mení zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov . Návrh zákona ste dostali pred prvým čítaním ako tlač 960 a spoločnú správu výborov máte ako tlač 960a. Dávam slovo poslancovi Imrichovi Hamarčákovi, aby návrh zákona odôvodnil. Nech sa páči. I. Hamarčák, poslanec: Ďakujem pekne, pán predsedajúci. Vážené panie poslankyne, vážení páni poslanci, dovoľte mi, aby som vám v druhom čítaní uviedol návrh zákona, ktorým sa mení a dopĺňa zákon č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení neskorších predpisov a ktorým sa mení zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov. Pred tromi rokmi došlo k zrušeniu zákonného poistenia zodpovednosti za škodu spôsobenú prevádzkou motorového vozidla a k jeho nahradeniu povinne zmluvným poistením. Trh povinne zmluvného poistenia sa postupne musel vysporiadať s chybami minulosti. Ako príklad možno uviesť veľmi nízke poistné motorových vozidiel pred rokom 2001 alebo ignorovanie zásad obozretného podnikania do polovice minulého desaťročia a nevytváranie potrebných rezerv. Fungovanie povinného zmluvného poistenia, ako je zmapované po uvoľnení monopolu, vyžadovalo značné zvýšenie cien vo všetkých kategóriách motorových vozidiel. Rýchly nárast, ako aj absolútna výška poistného sa postupne stali spoločenskou témou a predstavujú citlivý problém celej spoločnosti. Populistické riešenia násilným znížením ceny sú v rozpore s princípmi slobodného podnikania, sú nesystémové a problém, samozrejme, dlhodobo neriešia. Navyše sú prejavom ignorovania snahy celej spoločnosti o presadenie zásad slobodného podnikania a ostatných princípov trhovej ekonomiky. Len dôkladná analýza tohto problému vrátane všetkých súvislostí v spolupráci s celým poistným odvetím môže viesť k zreálneniu krokov, ktoré budú viesť k zníženiu tempa rastu cien povinne zmluvného poistenia. Analýzy ukazujú, že sme doteraz neriešili dostatočným spôsobom niekoľko oblastí fungovania poistenia zodpovednosti. V prvom rade je to legislatívna pomoc pri potláčaní poisťovacích podvodov, ktoré neúmerne zvyšujú plnenia z poistenia zodpovednosti a ovplyvňujú tým aj cenu. To, čo poisťovne potrebujú, je povinný register všetkých dopravných nehôd a škôd spôsobených motorovými vozidlami. Do okamihu, dokedy ho nebudú povinne napĺňať všetky zainteresované subjekty, nebude  reálna možnosť odhaľovať fingované havárie alebo dvojmo poistené vozidlá. Podobne na princípe solidarity musia dnešní poctiví vodiči prispievať na škody spôsobené nepoistenými vozidlami. V Slovenskej republike stále jazdí okolo 120 000 nepoistených vozidiel. Zvyšujúcim sa výplatám z poistenia zodpovednosti pomôže vytváranie fungujúceho registra, ktorého súčasťou budú údaje o škodách a nehodách spôsobených motorovými vozidlami. Slovenská kancelária poisťovateľov v súčasnosti vedie centrálny register motorových vozidiel a centrálny register poistných zodpovedností. Na to, aby celý systém  odhaľovania neoprávnených poistných plnení mohol efektívne fungovať, je potrebné dobudovať register o údaje o dopravných nehodách a o škodách, poistných udalostiach, ktoré vznikli v súvislosti s poistením motorového vozidla. Zavedením povinného registra, centrálneho registra škôd a havárií spôsobených motorovými vozidlami nastane redukcia neodhalených poistných podvodov a celková čiastka vyplatená na škodách poisťovňami podstatným  spôsobom poklesne, predpoklad je, cirka o 600 mil. korún. Zredukovaním počtu nepoistených vozidiel na polovicu sa zvýši výber poistného cirka o 75 mil. korún. Tieto čiastky môžu byť ušetrené a môžu viesť k zníženiu rastu cien povinne zmluvného poistenia v najbližšom období. Návrh tohto zákona si nevyžiada zvýšené nároky na štátny rozpočet ani na  rozpočet obcí a VÚC. Po otvorení rozpravy vystúpim aj s pozmeňujúcim návrhom, ktorý reaguje na niektoré výhrady k tomuto zákonu, ktoré odzneli pred jeho prerokúvaním v druhom čítaní. Vážené panie poslankyne, vážení páni poslanci, dovoľujem si vás požiadať o podporu predloženého návrhu zákona. Ďakujem vám za pozornosť. Pán predsedajúci, hlásim sa potom do rozpravy ako prvý. Ďakujem za pozornosť.